text: Total jysk dominans i håndbold
  21 marts 2013 kl. 08.47
  Den jyske dominans er total i herrehåndbold. Samtlige hold i herrernes slutspil er fra Jylland. Eneste undtagelse er KIF Kolding København, som jo delvist er fra hovedstaden.
  Slutspillet blev endelig afgjort onsdag, hvor Skjern Håndbold vandt kampen om andenpladsen. Førstepladsen i grundspillet har KIF Kolding København for længst sikret sig - og dermed adgang til Champions League.
  
  Lokal-opgør
  Gruppe 1 i slutspillet består af KIF Kolding København, Aalborg Håndbold, Team Tvis Holstebro og Sønderjyske.
  Gruppe 2 har deltagelse af Skjern, Bjerringbro-Silkeborg, Århus Håndbold og Mors-Thy Håndbold.
  De to førstnævnte hold i hver gruppe tager to point med over, mens det næste hold har et ekstra point at gøre godt med i kraft af grundspilsplaceringen.
  Bjerringbro-Silkeborg tabte i en intens kamp til KIF Kolding med cifrene 21-25.
  KIF Kolding trak fra midtvejs i anden halvleg, efter at BSV i begyndelsen af kampen havde ført med 9-4 og ikke kunne udnytte en diskvalifikation af hjemmeholdets Kim Andersson i slutningen af kampen.
  Den sidste af de otte slutspilspladser gik til Mors-Thy Håndbold, der med en sejr på 25-20 over TMS Ringsted endda kilede sig op på syvendepladsen, fordi Sønderjyske tabte 30-32 til Team Tvis Holstebro.
  